**ASEVELVOLLISUUSLAIN JA NAISTEN VAPAAEHTOISESTA ASEPALVELUKSESTA ANNETUN LAIN MUUTOSTARPEITA SELVITTÄVÄN TYÖRYHMÄN KOKOUS 5/2020**

|  |  |
| --- | --- |
| Aika Paikka | **To 14.1.2021 klo 9:30 – 11:00****eTUVE** |
|  |  |
| Läsnä |  |

Perttu Wasenius, PLM (pj)

 Minnamaria Nurminen, PLM

 Tero Koljonen, PLM

 Sinikka Vahvaselkä, PLM

 Joona Lapinlampi, PLM

 Iina Palonen, Varusmiesliitto

 Samuli Tanttu, PE

Erik Jokinen, PE

Maarit Tulokas, PE

Laura Laaja, PE (siht.)

Pasi Kallioniemi, PE

1. **Kokouksen avaus**

Puheenjohtaja avasi kokouksen klo 9.31.

1. **Asialistan hyväksyminen**

Hyväksyttiin asialista muutoksitta.

1. **Edellisen kokouksen pöytäkirja**

Hyväksyttiin edellisen kokouksen pöytäkirja muutoksitta.

1. **NVapeL:n pykäliin edellisen kokouksen jälkeen tehdyt muutokset (4, 5, 6, 7, 8 ja 9 §)**

Esiteltiin viime kokouksen jälkeen NVapeL:iin tehdyt muutokset, jotka ovat lähinnä teknisiä. 8 § olisi kokonaan uusi, mutta sisällöltään vastaavanlainen säännös kuin mitä asevelvollisuuslaista löytyy. Samoin 9 § olisi uusi, mutta lähinnä informatiivinen viittaus, sillä nykyisessä laissa ei ole lainkaan säännöksiä henkilötietojen käsittelystä. Pieni sisällöllinen muutos tulisi 7 §:ään, jossa ehdotettaisiin muotoiluksi edellisen sijasta "Jos asepalveluksessa oleva nainen tulee raskaaksi, hänen palveluksensa keskeytetään määräajaksi", eikä ko. kohdassa mainittaisi lykkäystä tai viitattaisi lainkaan asevelvollisuuslakiin.

Keskusteltiin myös mitä raskauteen, synnytykseen ja äitiyteen liittyvillä säännöksillä tarkoitetaan. Sairausvakuutuslaki ainakin kuuluu näihin. Nämä tulisi kirjata vähintään lakiehdotuksen perusteluihin.

1. **AVL:n pykälät**

Keskusteltiin palvelusajan pidentämistä suostumuksen perusteella koskevan säännöksen pois jättämisestä ehdotuksesta. Tämä sai kannatusta, joten päätettiin olla nostamatta sitä ehdotukseen.

Käytiin läpi tekninen muutos, joka tehtiin 28 §:ään. Päätettiin kokonaan uuden momentin sijasta ehdottaa lisättäväksi uusi säännös 1 momenttiin.

1. **Vaikutusarvioiden läpikäynti**

Keskusteltiin AVL:n ja NVapeL:n keskeiset vaikutukset- lukujen sisällöstä. Päätettiin, että AVL:n osalta tulee saada ensi viikon aikana ja lisätä tekstiin HTV-arvio siitä, mitä 3000 AJT-käsittelyä tarkoittaa.

1. **HE-luonnosten yleispiirteinen läpikäynti**

Uusimmat versiot esitysluonnoksista on lähetetty työryhmälle luettavaksi etukäteen, eikä niistä ollut kommentteja. Päätettiin, että sihteeristö jatkaa kirjoitustyötä ja lähettää valmiimmat tekstit työryhmälle myöhemmin kommentoitavaksi.

1. **Mietinnön hyväksymismenettely ja seuraava kokous**

Keskusteltiin mahdollisesta tarpeesta pyytää työryhmän toimikaudelle lisäystä yhden kuukauden verran. Ylimääräisiä kokouksia ei olisi tällöin välttämätöntä pitää, vaan valmistelua voitaisiin jatkaa kirjallisesti. Sihteeristö jatkaisi tekstien viimeistelyä ja työryhmältä pyydettäisiin kommentteja kirjallisesti.

Päätettiin, että vallitsevassa pandemiatilanteessa ei järjestetä erillistä fyysistä allekirjoitustilaisuutta, vaan mietinnön hyväksyminen toteutetaan ns. hiljaisena hyväksyntänä. Mietintö tulee siis hyväksytyksi, jos siihen ei tule vastustusta tiettyyn etukäteen asetettuun päivämäärään mennessä.

Seuraava kokous on 27.1. klo 13.00-15.00.

1. **Muut asiat**

Ei muita asioita.

1. **Kokouksen päättäminen**

Puheenjohtaja päätti kokouksen klo 10.20.